《题俞五如有酒学仙图为姚师竹广文作》
清代·许传霈

人生不过数十年，倏忽韶华指一弹。富贵贫贱于其际，复晞朝一过云烟。

俞子胸中思烂熟，隐居吴兴山水间。吴兴山水独清远，佐以壶觞尽合欢。

幕庐天地势寥廓，黄垆何妨醉倒眠。红尘扰扰愁独醒，常恨不封到酒泉。

古来奇士奇面目，靳以形骸许瓦全。手拄一杖跛一足，图画神仙妙并传。

开元道士李元中，四十年居终南山。魂返七日失其魄，得饿殍尸附无端。

岂是君身有仙骨，果然谷辟得霞餐。君谓修真太艰苦，举杯一笑乐陶然。

笑我本来非真相，形随影兮坠区寰。梦化栩栩来春蝶，壳脱蠕蠕出秋蝉。

推之飞潜与动植，莫非大造理盘旋。安能长拼此血气，饮酒食肉费万钱。

顿耗精力腐草木，渐使荼毒穿肠肝。身不我有心有我，何以策乎心所安。

为臣当忠子当孝，人世自具不解缘。一朝完身归太古，斯情赖有酒杯宽。

壶公岁月壶中久，合与徜徉卅六天。遥望宫阙森瑶岛，俯瞰世界几大千。

是时群仙皆厕侧，桐君橘叟讷不言。守此智珠勿复失，便是壶天九转丹。

奚待琐细谈元妙，爱护宝鼎和元田。我闻此言亦颔首，酌以大斗开欢颜。

有酒学仙无酒佛，此情此理何拘牵。酩酊终日乐吾乐，固非学佛亦学仙。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。